Suomalainen turisti sai kolmen kuukauden vankeustuomion varastettuaan toisen turistin tabletin Malesiassa, kertoo malesialainen The Star Online -verkkolehti. Lisäksi hänelle määrättiin noin sadan euron sakot.

Mies pidätettiin heinäkuun lopussa, kun valvontanauha paljasti hänen varastaneen 24-vuotiaan turistin Samsung Galaxy -tabletin hostellissa. Mies jakoi hostellihuoneen tabletin omistajan kanssa ja oli ystävystynyt tähän. Tabletin omistaja kertoi järkyttyneensä nähdessään valvontakameran nauhalta, kuinka suomalaismies varasti hänen omaisuuttaan.

– Olen onnellinen, että olen saanut tablettini takaisin, koska siinä ovat kaikki Malesiasta ja muista maista ottamani valokuvat, mies kertoi.

28-vuotias suomalaismies tunnusti varkauden ja sanoi tekoaan typeräksi. Lisäksi hän pyysi anteeksi Malesian hallitukselta ja pyysi lyhyttä vankeusaikaa, koska hän kertoi haluavansa takaisin Suomeen jatkamaan opintojaan.